Nariadenie Komisie (ES) č. 2884/2000
z 27. decembra 2000,
ktorým sa mení a dopĺňa nariadenie (ES) č. 174/1999 stanovujúce osobitné podrobné pravidlá uplatňovania nariadenia Rady (EHS) č. 804/68 týkajúce sa vývozných licencií a vývozných náhrad v prípade mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], naposledy zmenené nariadením (ES) č. 1670/2000 [2], a to najmä na článok 31 (14) tohto nariadenia,
keďže:
(1) Nariadenie Rady (ES) č. 2851/2000 [3] stanovuje určité koncesie formou colných kvót spoločenstva na určité poľnohospodárske produkty a ako samostatné a prechodné opatrenie zabezpečuje úpravu určitých poľnohospodárskych koncesií uvedených v Európskej dohode s Poľskom. Jedna z týchto koncesií vedie k diferenciácii náhrad od 1. januára 2001 pre určité výrobky patriace pod kód KN 0405 v dôsledku zrušenia náhrad pre tieto výrobky vyvážané do Poľska.
(2) Poľské úrady sa zaviazali zabezpečiť, že do Poľska bude povolený dovoz iba tých zásielok masla zo spoločenstva, na ktoré neboli poskytnuté žiadne náhrady. Na tento účel sa musí vložiť jeden článok do nariadenia Komisie (ES) č. 174/1999 z 26. januára 1999, ktorým sa stanovujú osobitné podrobné pravidlá uplatňovania nariadenia Rady (EHS) č. 804/68, pokiaľ ide o vývozné licencie a vývozné náhrady v prípade mlieka a mliečnych výrobkov [4], ktoré bolo naposledy zmenené a doplnené nariadením (ES) č. 2357/2000 [5], ktorým sa stanovuje povinnosť predložiť overenú kópiu vývoznej licencie vrátane špecifických informácií zaručujúcich, že na uvedené výrobky nebola poskytnutá žiadna vývozná náhrada. Na stanovenie prepojenia medzi výrobkami dovážanými a tými výrobkami, ktoré sú uvedené vo vývoznej licencii, sa od prevádzkovateľov vyžaduje - v prípade dovozu do Poľska - predložiť overenú kópiu vývoznej deklarácie obsahujúcu špeciálne informácie týkajúce sa vývoznej licencie.
(3) Opatrenia uvedené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Do nariadenia (ES) č. 174/1999 sa vkladá nasledovný článok 20b:
"Článok 20b
1. Nasledovné ustanovenia sa budú uplatňovať pri vývoze výrobkov do Poľska spadajúcich pod KN kód 0405 uvedených v článku 1 e) nariadenia (ES) č. 1255/1999.
2. Vývozy uvedené v odseku 1 podliehajú povinnosti predložiť príslušným orgánom Poľska overenú kópiu vývoznej licencie vydanej v súlade s týmto článkom a náležite indosovanú kópiu vývoznej deklarácie pre každú zásielku. Tovary nesmeli byť predtým vyvezené do inej tretej krajiny.
3. Žiadosti o licenciu a licencie musia obsahovať:
a) v políčku 7 slovo "Poľsko";
b) v políčku 15 opis tovarov v súlade s kombinovanou nomenklatúrou;
c) v políčku 16 osemciferný číslicový KN kód a množstvo v kilogramoch pre každý z výrobkov uvedených v políčku 15;
d) v políčkach 17 a 18 celkové množstvo výrobkov uvedených v políčku 16;
e) v políčku 20 slová "Maslo určené na vývoz do Poľska. Článok 20b nariadenia (ES) č. 174/1999"
f) v políčku 22 slová "žiadna vývozná náhrada;"
g) licencie budú platné iba pre výrobky a množstvá špecifikované takýmto spôsobom.
4. Licencie vydané na základe tohoto článku budú spojené so záväzkom vyvážať iba na miesto určenia uvedené v políčku 7.
5. Licencie budú vydané ihneď po predložení žiadostí. Na požiadanie zúčastnenej strany sa vystaví overená kópia indosovanej licencie.
6. Vydávanie licencií nie je podmienené zložením zábezpeky.
7. Bez ohľadu na článok 9 nariadenia Komisie (ES) č. 1291/2000 [6] licencie nebudú prenosné.
8. Licencie budú platné od dátumu ich vystavenia v zmysle článku 23 (1) nariadenia (EHS) č. 1291/2000 do nasledujúceho 30. júna.
9. Do konca februára príslušné orgány členských štátov oznámia Komisii počet vydaných licencií a množstvá masla, ktorého sa to týka, za predchádzajúci rok, rozpísané podľa kódov kombinovanej nomenklatúry.
10. Kapitola I sa nebude uplatňovať."
Článok 2
Toto nariadenie nadobúda účinnosť 1. januára 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. decembra 2000